钦定古今图书集成/明伦汇编/氏族典/第187卷 > 萧洽
## 钦定古今图书集成/明伦汇编/氏族典/第187卷 > 萧洽

按《梁书萧介传》，“洽字宏称，介从父兄也。父惠基，齐吏
部尚书，有重名。洽幼敏寤，年七岁，诵《楚辞》，略上口。及
长，好学博涉，亦善属文。齐永明中，为国子生，举明经。
起家著作佐郎，迁西中郎外兵参军。天监初，为前军
鄱阳王主簿，尚书郎，迁太子中舍人，出为南徐州中
从事，还除司空从事中郎，为建安内史，坐事免。久之”，
起为护军长史、北中郎谘议参军，迁太府卿、司徒临
川王司马。普通初，拜员外散骑常侍，兼御史中丞，以
公事免。顷之，为通直散骑常侍。二年，迁散骑常侍，出
为招远将军、临海太守。为政清平，不尚威猛，民俗便
之。还，拜司徒左长史。六年，卒官，时年五十五。